A Törvényszék (nyolcadik tanács) T-226/09. sz., British Telecommunications plc kontra Európai Bizottság ügyben 2013. szeptember 16-án hozott ítélete ellen a British Telecommunications plc által 2013. november 27-én benyújtott fellebbezés
(C-620/13. P. sz. ügy)
Az eljárás nyelve: angol
Felek
Fellebbező: a British Telecommunications plc (képviselők: J. Holmes Barrister, H. Legge QC)
A többi fél az eljárásban: az Európai Bizottság és a BT Pension Scheme Trustees Ltd
A fellebbező kérelmei
A fellebbező azt kéri, hogy a Bíróság:
helyezze hatályon kívül a megtámadott ítéletet a Törvényszékhez benyújtott kereset első és második jogalapjára vonatkozó részében;
adjon helyt e jogalapoknak mint megalapozottaknak;
semmisítse meg a Bizottság által 2009. február 11-én hozott 2009/703/EK határozatot1 ;
a Bizottságot kötelezze a költségek viselésére.
Jogalapok és fontosabb érvek
Fellebbezésének alátámasztására a felperes három jogalapra hivatkozik.
Első jogalapjában a fellebbező úgy érvel, hogy a megtámadott ítéletben a Törvényszék saját indokait fejezte ki, melyek nem szerepelnek a bizottsági határozatban, hogy elhárítson bizonyos, a szelektív jelleg értékelését illetően fennálló többletkövetelményeket. Ekképpen jogszerűtlenül megpróbálta saját indokaival helyettesíteni a Bizottság indokait a fellebbező javára biztosított szelektív előny értékelését illetően.
Második jogalapjában a fellebbező előadja, hogy a Törvényszék által elfogadott saját indokok mindenesetre téves jogalkalmazást tartalmaznak, mivel a többletkövetelmények figyelmen kívül hagyásával helytelen jogi kritériumot alkalmazott, és ráadásul valamennyi indok, melyre támaszkodott, vagy nem bírt jogi relevanciával, vagy elferdítette a bizonyítékokat.
Harmadik jogalapjában a fellebbező arra hivatkozik, hogy a Törvényszék tévesen alkalmazta a jogot, amikor a Bizottság által elfogadott indokokat vizsgálta a többletkövetelmények elhárítása érdekében, és arra a következtetésre jutott, hogy ezen indokok jogilag relevánsak és elegendőek a határozat megerősítéséhez. A Törvényszék által elvégzett vizsgálat nem volt megfelelő. Bizonyos kérdéseket illetően nehéz megállapítani, hogy a Törvényszék elfogadta-e vagy sem a Bizottság indokait, és ha igen, milyen alapon. Más kérdéseket illetően a Törvényszék figyelembe vesz jogi jelentőséggel nem bíró tényezőket, és saját indokaival helyettesíti a Bizottság indokait.
____________
1 A Nagy-Britannia és Észak-Írország Egyesült Királysága által - a BT nyugdíjalap számára nyújtott (C 55/2007. [ex NN 63/2007, CP 106/2006]) állami támogatásra vonatkozó 2009. február 11-i bizottsági határozat (az értesítés a C(2009) 685. számú dokumentummal történt).
HL L 242., 21. o.